**Язма эшләрнең күләме һәм аларны бәяләү.**

Башлангыч сыйныфларда, телдән сөйләм белән бергә, укучыларда язу күнекмәләре дә формалаштырыла. Шул максаттан дәрестә язма эшләрнең түбәндәге төрләребашкарыла:

1. Туган телдәге сүзләрне, сүзтезмәләрне, җөмләләрне, бәйләнешле текстларны күчереп яки ишетеп язу;
2. Сорауларга җавап язу.
3. Сүзлек яки контроль диктантлар язу.
4. Изложение язу.
5. Сочинение язу.

 Язу күнегүләрендә шулай ук матур язуга каралган кимчелекләрне төзәтү кебек эшләр дә керә. Бу уңайдан һәр укучының ( 1 нче сыйныфта) яки кайберләрнең ( 2-4 нче сыйныфларда) дәфтәрләренә аерым хәрефләрне, аларны тоташтыру үрнәкләрен язу тәкъдим ителә. Матур язуның күләме 3-4 нче сыйныфларда 3 юлдпн да ким булмаска тиеш. Язуга өйрәтүне системалы рәвештә һәр дәрестә ( телдән әзерлек чорыннан кала) алып бару мөһим. Язма эшләр даими рәвештә тикшерелә, һәм укучылар белән хаталарны төзәтү эше оештырыла.

Язма эшләр укучыларның яңа материалны өйрәнү һәм үзләштерү дәрәҗәсен тикшерү максатыннан чыгып уздырыла. Укытучы өйрәтү характерындагы язма эшләрнең күләмен һәм ешлыгын, укучыларның әзерлек дәрәҗәсеннән чыгып, үзе хәл итә.

**Күчереп язуны бәяләү.**

1. Пөхтә итеп язылган, орфографик хаталары булмаган, ләкин 1-2 җирдә хәрефләрнең урыны алышынган булса, “5” ле куела.
2. Эш бик үк чиста итеп башкарылмаса; 1-2 хата җибәрелсә; хәрефләрнең урыны алышынса, “4” ле куела.
3. Язуда 3-5 хата җибәрелсә яки хәрефләрнең урыны алышынса; текст пөхтә итеп язылмаса; төзәтүләр булса, “3” ле куела.
4. Хаталар саны 5 тән артса; төзәтүләр күп булса, “2” ле куела.

**Диктант, изложение һәм сочиненияләрдәге сүзләр күләме.**

|  |  |
| --- | --- |
| сыйныфлар | Эш төрләре |
| Сүзлек диктанты | Контроль диктантлар | изложение | сочинение |
| 1 | 5-7 | 20-26 | - | - |
| 2 | 7-8 | 28-35 | 45-50 | 40-45 |
| 3 | 10-12 | 35-45 | 50-55 | 45-50 |
| 4 | 12-16 | 45-50 | 60-70 | 45-50 |

 Диктантлар аерым сүзләр яки тоташ текстлар буенча яздырыла.Аны уздыру вакытын укытучы үзе билгели. Сүзлек диктантлары аерым сүзләрне дөрес язу күнекмәләрен тикшерү өчен тәкъдим ителә.

 1-2 нче сыйныфларда орфографик хаталар гына искә алына. 3 нче сыйныфта аларга тыныш билгеләренә караганнары да өстәлә.

**2-4 нче сыйныфларда диктантларны бәяләү.**

1. Хатасыз яки 1 тупас булмаган хата җибәрелгән ; дөрес каллиграфия белән матур итеп язылган эшкә “5” ле куела.
2. 3 тән артык хата булмаса һәм ул пөхтә итеп язылса яки хатасыз, ләкин төзәтүләр белән бик үк пөхтз язылмаган эшкә “4” ле куела.
3. 5 орфографик һәм 1 пунктуацион хаталы эшкә “3” ле куела.

 Укучыларның язма сөйләм , грамматик һәм орфографик күнекмәләрен изложение һәм сочинение яздырып тикшереп була. Бу эшләр алдан әзерлек нигезендә- тиешле аңлатулардан соң гына башкарыла.

 1 нче сыйныфта изложение һәм сочинение яздырылмый, ләкин аерым очракларда икенче яртыеллыкта күләме 30-35 сүздән торган изложение яздырырга мөмкин.

 Язма сөйләмнең бу төрләрен үзләштерү дәрәҗәсенә карган төп таләпләр: эчтәлекне дөрес һәм эзлекле итеп ачып бирү, хатасыз язу.

**Изложение һәм сочинениеләрне бәяләү.**

1. Эчтәлек дөрес һәм эзлекле итеп ачылса; җөмләләр грамматик яктан дөрес төзелсә; хаталар булмаса яки 1 орфографик( 1 җөмлә төзелешендә) хата җибәрелсә,”5” ле куела.
2. Эчтәлек дөре ачылып та, эзлеклелек сакланмаса яки пөхтә башкарылып,эзлеклелек булып та, сүз сайлауда һәм җөмлә төзүдә 2-3 хата булса, “4” ле куела.
3. Тестагы яки рәсемнең төп эчтәлеге бирелеп тә, эзлеклелек сакланмаса; 4-6 орфографик, пунктуацион хата җибәрелсә; сүзләр кулланганда һәм җөмләләр төзегәндә, 4-5 төгәлсезлек китсә,”3” ле куела.
4. Эчтәлек дөрес һәм эзлекле ачылмаса; 7-10 орфографик, пунктуацион хата җибәрелсә; сүзләр кулланганда , җөмләләр төзелгәндә, 6-7 тупас хата китсә, “2” ле куела.

**Грамматик күнекмәләрне бәяләү.**

 Грамматик форма һәм конструкцияләрне гамәлгә дөрес куллануны бәяләү телгә өйрәтүнең мөһим күрсәткечләреннән санала.

Укучыларның белем һәм күнекмәләре телдән һәм язма формада тикшерелә.

**Грамматик белемнәрне бәяләү.**

1. Ана телендә өйрәнелгән грамматик күренешләрне сөйләмдә дөрес кулланса; тупас булмаган 1-2 хата җибәрсә; укытучыга 102 ачыкланучы сорау бирергә туры килсә, “5” ле куела.
2. Төп таләпләрне үтәп тә, 2 грамматик хата ясаса, ләкин өстәмә сораулар саны 3 тән артмаса, “4” ле куела.
3. Грамматик форма һәм синтасик конструкцияләрне сөйләмдә куллана белсә, ләкин 4-5 грамматик хата җибәрсә, “3” ле куела.
4. Грамматик күнекмәләр начар үзләштерелсә; грамматик кагыйдәләрне сөйләмдә куллана алмаса; хаталар 6 дан артып китсә, “2” ле куела.